**ИРОН ЛИТЕРАТУРÆЙЫ УРОК 6-ÆМ КЪЛАСЫ**

 **Темæ:**  «Ныууагътой нын нæ фыдæлтæ æвзаг!»

 **«Лæгæн йæ хорзы нысан йæ бакаст у »**

 (Брытъиаты Елбыздыхъойы хъæлдзæг ныв «Уæрæседзау»-мæ гæсгæ).

 **Урочы нысантæ**:

1. Зæрдыл æрлæууын кæнын æмæ райхалын уацмысы мидис, йæ сæйраг идейæ.

2. Скъоладзауты æххæст æмæ мидисджын дзуæппытыл фæлтæрын, аив дзурыныл ахуыр кæнын, уацмыс æвзарыны арæхстдзинадыл кусын.

3.Скъоладзауты фæцалх кæнын рацыд æрмæгæй æмбæргæйæ пайда кæнын.

4. Скъоладзауты зæрдæты æвзæрын кæнын уарзондзинад Райгуырæн зæхмæ, мадæлон æвзагмæ.

 **Урочы æрмæг:**

1. Брытъиаты Елбыздыхъойы портрет.
2. Чингуыты равдыст.
3. Урочы фæлгонц :

Техникон фæрæзтæ**:** компьютер, интерактивон фæйнæг, чингуытæ, тетрæдтæ, пультытæ, презентаци, ребус, кроссворд, карточкæтæ.

 **Фæйнæгыл фыст урочы лейтмотив:**

 «Маймули – рухсаг, æгас цæуæд ирон тиатр»

  **Урочы эпиграфтæ:**

 **…Æрфæны фæдау баззайдзæн дæ фæд!**

 Букуылты Майрæм.

 **…Лæгæн йæ хорзы нысан йæ бакаст у.**

(Тæтæрхъаны раныхас)

 **«Фыдыбæстæ, д**æ**у**æ**й зынаргъдар, адджындæр нæ уыдис æмæ нæй!»** Кочысаты М.

**«Люди холопского званья**

 **Сущие псы иногда…»**

Николай Алексеевич Некрасов.

**Дзырдуатон куыст:**

**Лейтмотив** (нем.дзырд, амоны- сæйраг мотив)- æппæт уацмысы кæрæй- кæронмæ чи цæуы, арæх фæлхатгонд чи вæййы, автор уæлдай бæлвырд æмæ бæрæг кæй кæны, уыцы хъуыды.

**Æрфæны фæд**- Млечный путь, Нарты Уырызмæджы бæх.

**Фæйнæгыл:**

 «**Ирон Театр! Де сфæлдисæгæн зæххон уæвæн нæ уыд**…»

 (Цæллагкаты Светланæйы монолог «Ирон театр»-æй.)

 «**Цы рæстæг уыди уыцы рæстæг, æмæ кæцæй фæзындысты уæрæседзаутæ?»** Цомахъ.

 **Урочы цыд.**

**1.Бацæттæгæнæн рæстæг.**

 1.**Мотивацион уавæр**. Бакæсын 8-æм къласы ахуыргæнинæгтæ Илас Æрнигоны фыст чысыл ныв «Ладимхан», зæгъгæ, кæй бацæттæ кодтой, уымæ.

 **Ахуыргæнæг.** Абон нæ урочы хъуамæ дзуапп раттæм ахæм фарстæн: Цы ис цымæ зæххыл Фыдыбæстæй зынаргъдæр æмæ адджындар?

 - Зæгъут-ма, уæ хорзæхæй, сывæллæттæ, цы чысыл ныв федтам, уый цæуыл дзурæг у? (сывæллæтты хъуыдытæ)

 **Хатдзæгтæ.**

 **Ахуыргæнæг.**

 **1**. Зæгъут- ма, сывæллæттæ, ирон театры тыххæй цы зонæм?

- Ирон театры бындурæвæрæг уыд Брытъиаты Цопаны фырт Елбыздыхъо.

**2**. Цавæр ирон театртæм кастыстут сценæйыл? (Сывæллæтты дзуæппытæ).

**3**. Брытъиаты Елбыздыхъойæ та цы зонæм?

 - **Тедеты Миленæ æмæ нын Байсогъуырты Зитæ** бацæттæ кодтой Брытъиаты Елбыздыхъойы цард æмæ сфæлдыстадæй чысыл презентации.

- Уый райгуырд Куырттаты комы рæсугъддæр хъæутæй иу – Дæллагхъæуы.

 25 адæймаджы уыдысты Брытъиаты бинонтæ, сæ хистæр Елбыздыхъойы фыд Цопан. Каст фæци Дзæуджыхъæуы реалон училище æмæ куыста ахуыргæнæгæй йæ райгуырæн хъæуы. Училищайы ахуыргæнгæйæ райдыдта йæ уацмыстæ фыссын æмæ а.д.

**4. Презентаци ф**æ**йн**æ**гыл.**

 **5. Ахуыргæнæджы раныхас**. Уæдæ куыд базыдтам, афтæмæй, Брытъиаты Елбыздыхъо уыд ирон драматургийы бындурæвæрæг. Куы фæзиан, уæд Цæгат Ирыстоны театры коллектив Елбыздыхъойы рахуыдтой ИРОН ТЕАТРЫ ФЫД.

 Чызджытæ нын куыд фехъусын кодтой, афтæмæй, Елбыздыхъо сфæлдыстадон куыст кæнын райдыдта, реалон училищейы ма куы ахуыр кодта, уæд. Зындгонд артист Тотраты Бесæйы ныхæстæм гæсгæ йæм Елбыздыхъойы пьесæтæ арбафтыдысты 1904 азы. Бесæ æмæ зындгонд революционер Мамсыраты Саханджери бауынаффæ кодтой уыцы пьесæтæ, улæфынмæ Ольгинскæмæ цы ахуырдзау фæсивæд æрцæуы, уыдонимæ сценæйы æрæвæрын. Июны мæйы кæйдæр сарайы æвдыст æрцыд Елбыздыхъойы пьесæ «Худинаджы бæсты- мæлæт».

 Уый уыди фыццаг спектакль ирон æвзагыл.

 Елбыздыхъо «Худинаджы бæсты- мæлæт» æмæ «Уæрæседзау»-ы фæстæ ныффыста пьесæтæ «Маймули -рухсаг, æгас цæуæд ирон театр».

 Уæдæ абон на урочы ныхас кæндзыстæм Елбыздыхъойы сфæлдыстадæй цы уацмысимæ базонгæ стæм, уыцы хъæлдзæг ныв «Уæрæседзау»-ыл, æмæ **на урочы нысантæ** уыдзысты ахæмтæ:

 1. Зæрдыл æрлæууын кæнын æмæ райхалын уацмысы мидис, йа сæйраг идейæ.

 2. Скъоладзауты æххæст æмæ мидисджын дзуæппытыл фæлтæрын,

 аив дзурыныл ахуыр кæнын, уацмыс æвзарыны арæхстдзинадыл кусын.

 3.Скъоладзауты фæцалх кæнын рацыд æрмæгæй æмбаргæйæ пайда кæнын.

 4. Скъоладзауты зæрдæты æвзæрын кæнын уарзондзинад Райгуырæн зæхмæ, мадæлон æвзагмæ.

 **Эпиграфæн** та нæм ис ахæм хъуыдытæ:

 **…Æрфæны фæдау баззайдзæн дæ фæд!**

 Букуылты Майрæм.

 **…Лæгæн йæ хорзы нысан йæ бакаст у.**

 (Тæтæрхъаны раныхас)

 **«Фыдыбæстæ, дæуæй зынаргъдæр, адджындæр нæ уыдис æмæ нæй!»**

 Кочысаты М.

 **«Люди холопского званья**

 **Сущие псы иногда…»**

 Николай Алексеевич Некрасов

 **6. Интерактивон фæйнæгыл** ахуыргæнæджы конд презентаци Брытъиаты Елбыздыхъойы цард æмæ сфæлдыстадæй ист нывтæм гæсгæ.

 **7. Зæрдыл æрлæууын кæнын «Уæрæседзау**»-ы мидис æмæйыл æрныхас кæнын фæрстыты руаджы:

 - Зæгъут-ма, уæ хорзæхæй, цæмæн хуыйны ацы уацмыс «Уæрæседзау?»

 - Сæйраг архайæг чи у?

 - Цал азы фæци Муссæ Уæрæсейы?

 - Зæгъут-ма, сывæллæттæ, 5 азмæ æвзагæн ферохгæнæн ис?

 - Уæдæ Муссæ куыд ферох кодта йе взаг? Æмæ йæ æцæг ферох кодта? (Сывæллæтты дзуæппытz).

 **8. Уæдæ-ма раттæм характеристика Муссæйæн**: йæ сæрмæ нал хаста ирон æвзаг, ирондзинад, йæ хохаг æрдхæрттыл нал æрвæссыд, куы арыздæхт Ирыстонмæ, уæд сæм былысчъилтæгæнгæ дзырдта: «куыд дæ мæ «дружок», зæгъгæ.

 Æмæ ма уæдæ бакæсæм уыцы бынæттæ чиныджы.

**9. Чиныгимæ куыст**. Рольтæм гæсгæ каст цæуы уацмысæй скъуыддзаг.(Хатдзæг)

 **10. Ныр та бакæсæм уацмысæй ист скъуыддзагмæ**, кæцы нын бацæттæ кодтой 8-æм къласы лæппутæ.(Хатдзæгтæ).

 **11. Уæдæ- мæ зæгъут**, уæ хорзæхæй, Мишæ Уæрæсемæ куы аздæха фæстæмæ, уæд йæ цард фæхуыздæр уыдзæн? Æмæ сымах та уæхи куыд дариккат, Уæрæсемæ куы афтат æмæ куы рыздæхат, уæд? Уæрæсемæ на, фæлæ хъæуæй горæтмæ куы ацæуат, уæд та? Бирæтæ, хъыгагæн,сæ сæрмæ нал фæхæссынц се взаг, æмæ горæты дæн, зæгъгæ, иронау нал фæдзурынц! Зæгъæн ис, уæдæ, хъыгагæн,«Муссæтæ» Ирыстоны бирæ ис!

 **Ахуыргæнæг.**

 Ирон фæсивæдæй уыцы рæстæджы бирæтæ афтыди куыстагур алы рæттæм. Уыдон лыгъдысты сæ мæгуыр цардæй, сæ зын уавæртæй. Фæлæ-иу дзы бирæтæ ныллæууыдысты ахуыры фæндагыл. Райстой-иу уырыссаг культурæйы хуыздæр миниуджытæ æмæ сæ парахат кодтой ирон адæмы хсæн. Бирæтæ-иу Ирыстонмæ æрбаздæхтысты дохтыртæй, ахуыргæнджытæй, инженертæй æмæ стыр пайда хастой нæ адæмæн. Ирон адæймаджы цæсгом никуы фæчъизи кодтой. Уыцы разагъды лæгтæй иу уыд Брытъиаты Елбыздыхъо йæхæдæг дæр.

 Фæлæ-иу, хъыгыгæн, се хсæн разынд, æндæр фæндаг чи равзæрста, ахæмтæ дæр. Уыдон-иу бонджынтæн систы лæггадгæнджытæ, лакейтæ, стражниктæ. Ахæмтæ уыд, кæй зæгъын æй хъæуы, канд ирон адæмы хсæн нæ, фæлæ иннæ адæмтæм дæр. Уыдоны тыххæй зæгъы зындгонд уырыссаг фыссæг, поэт Николай Алексеевич Некрасов йæ иу æмдзæвгæйы:

«Люди холопского званья

Сущие псы иногда…»

 Муссæйы хуызæтты тыххæй 1906 азы Гæдиаты Цомахъ «Ирон газет»-ы фыста: «Ардыгæй хъалæй араст вæййынц, мах паддзахы куыстмæ цæуæм, зæгъгæ, æмæ свæййынц бонджынты фæсдзуинтæ, хицæутты ардыдæй фыдмитæ кæнынц адæмæн, æфхæрынц сæ, нæ ауæрдынц сæ дзыллæйы ном чъизи кæныныл».

 Раст ахæм у Муссæ дæр. Уый у магусайæ цæлуарзаг адæймаг. Хуымæтæг лæгмæ у схъæлдзырд, тызмæг æмæ æнæхатыр. «Стæут, базалыстæн, æз ын йæ мордæ фæнæмон. Ахæмты мордæтæ æз бирæ ранадтон».

 Ницы райста хорзæй Муссæ уырыссаг адæмы стыр культурæйæ, йæ адæмы хорз æгъдæуттæ та рох фæкодта.

 Комеди адæмы зæрдæмæ афтæ тынг фæцыд, æмæ абоны онг ирон адæмы хсæн Елбыздыхъойы «Уæрæседзау» баззадис æмбисондæн.

 **12. Æз уын ныртæккæ бакæсдзынæн Черчесты Хъасболаты** радзырд-æцæг хабар, ставддуртаг хъайтар Бердыты Сергейы мысинæгтæй**.**

 **«Ныхаст авзаг».**

 Фыдыбæстæйы Стыр хæсты архайгæйæ иу карз ныббырсты рæстæг Сергейæн минæйы схъисæй ныппырх йе фсæры къæдз, йе взагæн йе мбис ахауд. Хирургтæ фæрæвдз сты, æмæ дзыхъмард чи фæци, уыцы салдаты æвзаг баныхæстой Берды –фыртæн. Сергей æппæтæй тынгдар тарст, иронау куы нал сдзура, уымæй. Операцийы фæстæ æппæты фыццаг иронау «гыцци» ,зæгъгæ, куы сфæрæзта, уæд фырцинæй йæ цæссыгтæ фемæхстысты.

 **13. Сывæллæтты хатдзæгтæ**.

 Ахуыргæнæджы раныхас . Кæддæр Елбыздыхъо йæ бинойнагмæ фыста ахæм фыстæг: «**… Цæмæн, цæмæн? Ирон уæвгæйæ чиныг уырыссагау цæмæн фыссын? Æви мæ уарзондзинады фаг ирон æвзаджы дзырдтæ нæй? Æви ме взаг зæгъинæгтæ нæ кæрды? Цæмæй хъуаг дæн? Æххæст алцæмæй дæр!...»**

**14. Аулафт. Физминуткæ- ирон кафт.**

**15. Нæ зонындзинæдтæ** бафидар кæндзыстæм къордты уæнгтæ нын **дзырдбыд** куыд арæвдз кæной, уымæй.

 **Дзырдбыд.**

1. Муссæйы уæрæсейаг ном.
2. Радзырд «Мад æмæ фырт»-ы сæйраг архайджытæй иу.
3. Чи ныффыста радзырд «Мад æмæ фырт»?
4. Æлдары ном радзырд «Мад æмæ фырт»-ы
5. Брытъиаты Елбыздыхъойы хъæлдзæг ныв.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  | **М** | И | Ш | Æ |  |  |  |
|  |  | Т | **У** | Г | Ъ | А | Н |  |  |
|  |  |  | **С** | Е | К | Ъ | А |  |  |
| Е | Р | Ы | **С** | Т | А | У |  |  |  |
| У | Æ | Р | **Æ** | С | Е | Д | З | А | У |

Æркæсæм -ма нæ дзырдбыдмæ. Цæджындзтæй иу бынмæ куы бакæсай, уæд дзы рауайдзæн – МУССÆ.

 **16. Хæдзармæ куыст лæвæрд уыд** ныффыссын æмбисæндтæ мадæлон æвзаг, Фыдыбæстæйы тыххæй. Бакæсын æмæ сæ равзарын.

**Скæнын хатдзæгтæ**.

 **17. Карточкæтимæ куыст**. Хæс. Базонут уацмысты авторты **(музыка )**

«Сидзæргæс» - Барахъты Гино.

«Гигойы куадзæн» - Хетæгкаты Къоста

«Дзабидырдзуаны» - Коцойты Арсен

«Зæлимхан» - Гæдиаты Секъа.

«Æз цагъайраг нæ дæн» - Хетæгкаты Къоста

« Мад æмæ фырт» - Брытъиаты Елбыздыхъо

« Уæрæседзау» - Нигер

  **18**. Æмдзæвгæтæ мадæлон æвзаджы тыххæ й. **Тедеты Вика** та нын йæхæдæг архъуыды кодта æмдзæвгæ. Байхъусæм -ма йæм уæдæ.

**Ирон æвзаг! Мæхи æвзаг!**

**Куыд бирæ уарзын дæу.**

**Мæнæн зынаргъ дæ, адджын дæ**

**Нæ баивдзынæн дæу!**

(Хатдзæгтæ).

 **19**. Брытъиаты Елбыздыхъойы чысыл хъæлдзæг ныв «Уæрæседзау» куыд бамбæрстам, уый та сбæрæг кæндзыстæм цы тестытæ уын барæвдз кодтон, пультыты руаджы, уымæй. ( Хатдзæгтæ).

**1**.Цавæр хъæлдзæг нывимæ базонгæ стæм фæстаг урочы?

- Сæтти æмæ Бæтти

- Уæрæседзау

- Балцы зæрæг

- Сидзæргæс

**2.**Чи ныффыста хъалдзаг ныв «Уæрæседзау»?

- Хетæгкаты Къоста

- Гæдиаты Секъа

- Брытъиаты Елбыздыхъо

- Коцойты Арсен

**3**.Кæй хоны Елбыздыхъо уæрæседзау?

-Барысбийы

-Тæтæрхъаны

-Муссæйы

-Микъитты.

**4**.Цы куыстыл хæст уыд Муссæ Уæрæсейы?

- барин

- лакей

- къниаз

- пъырыстыф

**5.** Цы ныууагъта Муссæ Уæрæсейы?

- æхца

- папироскæ

- æгъдау, æвзаг, æууæнк

- цырыхъхъытæ

 **20. Ребус**. Интерактивон фæйнæгыл фыст ребус райхал æмæ йын равзарын йæ хъуыды. ( Фыдыбæстæ мадау адджын у!) (Хатдзæгтæ)

**21. Рефлекси.**

 Уæдæ-ма уæд зæгъæм: - Цæуыл дзырдтам абон нæ урочы?

 - Цы базыдтам ногæй? (Сывæллæтты дзуæппытæ)

**22. Хæдзармæ куыст**. Ныффыссын нывæцæн лæвæрд темæтæй иуыл «Ныууагътой нын нæ фыдæлтæ æвзаг», «Лæгæн йæ хорзы нысан йæ бакаст у »

**23. Ахуыргæнæджы хатдзæгтæ. Бæрæггæнæнтæ**.

24. **Синквейн**

 **-** *Театр*

 *- Худæг, хъæлдзæг*

 *- Хъусæм, уынæм, худæм*

 *- Æз комеди фылдæр уарзын*

 *- Сценкæ*

**25. Рефлекси.**

 - Урок мæ зæрдæмæ тынг фæцыд …………

 - Цыдæртæ дзы нæ бамбæрстон…….

 - Урочы фæстæ мæ æрфæндыд театры исты ролы ахъазын….

 - Урок æппындæр мæ зæрдæмæ нæ фæцыд…..

**26 . Зарæг «Нæ уарзон Ирыстон».**

 1.Зæххыл рæсугъддæр скæнæн нæй

 Уарзон Ирыстоны зæххæй.

 Зонæм мах йæ рæсугъд æгъдау

 Мадау фæлман къухай рæвдау.

 Базард:

 О-о, нæ уарзон Ирыстон

 О-о, æрттив, цæхæртæ кал. (2 хатты)

 2. Ды дæ нæ уарзон царды бон

 Ды дæ нæ амонды фæндон.

 Махæн алцыдæр у нæ бон

 Демæ нæ уарзон Ирыстон.

 Базард:

 О-о, нæ уарзон Ирыстон,

 О-о, æрттив, цæхæртæ кал. (2 хатты)

3. Зæххыл рæсугъддæр скæнæн нæй

 Уарзон Ирыстоны зæххæй.

 Махæн алцыдæр у нæ бон

 Демæ нæ уарзон Ирыстон.

 Базард:

 О-о, нæ уарзон Ирыстон,

 О-о, æрттив, цæхæртæ кал. (2 хатты)